Sekuriteit by munisipaliteit opgeskerpDie Ditsobotla-munisipaliteit in Lichtenburg, Noordwes. (Foto: African News Agency) Sekuriteit is opgeskerp by die Ditsobotla-munisipaliteit in Lichtenburg, Noordwes, nadat munisipale werkers verlede week deur werklose mense uit hul kantore gedwing is. Pius Batsile, woordvoerder van die plaaslike owerheid, het Sondag bevestig munisipale werkers sal eersdaags weer op hul pos wees nadat die munisipaliteit ’n nuwe sekuriteitsmaatskappy aangestel het. Dit volg nadat ŉ groep mense van Boikhutso die munisipaliteit verlede Maandag binnegestorm en werknemers gedwing het om die kantore te verlaat. ’n Groep inwoners van Boikhutso, ook bekend as Phola, het ook in Mei 2017 die plaaslike burgemeester, Daniel Buthelezi, as gyselaar aangehou en ŉ gedeelte van dié munisipale gebou aan die brand gesteek. Buthelezi is nie tydens die voorval beseer nie. Altesaam 32 mense is toe in hegtenis geneem op aanklagte wat wissel van ontvoering en brandstigting tot poging tot moord.